Diari Oficial de la Generalitat Valenciana


Sumari del DOGV 9045, del 22-03-2021 (2021/2915)

DECRET 38/2021, de 5 de març, del Consell, de regulació de la Comissió gestora de les proves d'accés i preinscripció en les universitats públiques del sistema universitari valencià.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/03/05/38/dof/vci/html**

### Dades del document

Número de DOGV
:   9045

Data del DOGV
:   22-03-2021

Secció del DOGV
:   I. DISPOSICIONS GENERALS

Número del document
:   2021/2915


Data del document
:   05-03-2021

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * Conselleria d'Educació, Cultura i Esport
    * Conselleria d'Educació, Cultura i Esport
    * universitat
    * examen
    * accés a l'educació
    * legislació
    * ensenyament secundari
    * estudiant
    * centre d'ensenyament

DECRET 38/2021, de 5 de març, del Consell, de regulació de la Comissió gestora de les proves d'accés i preinscripció en les universitats públiques del sistema universitari valencià. [2021/2915]  
El Reial decret 412/2014, de 6 de juny, és la vigent normativa bàsica que regula els procediments d'admissió als ensenyaments universitaris oficials de Grau.  
Mitjançant el Decret 41/2005, de 25 de febrer, del Consell, es crea la Comissió Gestora dels Processos d'Accés i Preinscripció en les Universitats Públiques del Sistema Universitari Valencià.  
El Decret 80/2010, de 7 de maig, del Consell, regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, a la qual competeix l'organització, d'una banda, de la prova d'accés als ensenyaments universitaris oficials de Grau i, d'altra banda, l'organització, desenvolupament i execució dels processos d'admissió a les universitats públiques. Sota la dependència de la Comissió Gestora, es van crear la Subcomissió Acadèmica de la Prova d'Accés a la Universitat i la Subcomissió Tècnica de Preinscripció en les Universitats Públiques del Sistema Universitari Valencià.  
La Comissió gestora va acordar, en la seua reunió del dia 29 d'octubre de 2019 i ratificat en la reunió del dia 10 de novembre de 2020, una nova regulació que introdueix la creació, composició i funcions d'una nova estructura, la Subcomissió de Suport Educatiu, ja que la vigent organització de la Comissió gestora resulta insuficient per a tractar tot el volum i dificultat de les peticions d'adaptació dels exàmens de les Proves d'Accés a la Universitat, la qual cosa fa necessari que incloga la manera d'estudiar aquestes adaptacions de manera individualitzada per cada estudiant afectat.  
El Consell Valencià d'Universitats i de Formació Superior ha estat informat en la reunió de 22 de febrer de 2021.  
En la tramitació d'aquesta norma, s'hi han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte als principis de necessitat i eficàcia, la norma s'adequa a l'objectiu de regular la coordinació entre universitats de les proves d'accés a la universitat a través de la Comissió gestora de les Proves d'Accés i Preinscripció en les universitats del sistema públic valencià i de l'estudi de les peticions d'adaptacions per als exàmens de les Proves d'Accés a la Universitat. Igualment, la norma s'ajusta al principi de proporcionalitat, ja que conté la regulació imprescindible per a atendre l'objectiu que es pretén aconseguir.  
També es compleix el principi de seguretat jurídica, ja que la norma s'ha elaborat en coherència amb la resta d'ordenament jurídic nacional i de la Unió Europea, amb la finalitat de mantindre un marc normatiu integrat i clar. Així mateix, durant la tramitació de la norma, ha quedat garantit el principi de transparència, i s'ha comunicat i concedit termini d'al·legacions,  
Quant al principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
D'acord amb l'article 28.c de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu, a proposta de la consellera d'Innovació, Universitats, Ciència i Societat Digital, i del conseller d'Educació, Cultura i Esports, prèvia deliberació del Consell, en la reunió de 5 de març de 2021,  
  
  
DECRETE  
  
Article 1. Objecte  
En la Comunitat Valenciana, l'organització, d'una banda, de la prova d'accés als ensenyaments universitaris oficials de Grau i, d'altra banda, dels processos d'admissió a les universitats públiques del sistema universitari valencià, serà efectuarà per la Comissió gestora dels Processos d'Accés i Preinscripció en les Universitats Públiques del Sistema Universitari Valencià, que es regula per aquest decret, en els termes que en aquest s'estableixen, d'acord amb el que es regula en el Reial decret 412/2014, de 6 de juny, que estableix la normativa bàsica dels procediments d'admissió als ensenyaments oficials de Grau.  
  
La Comissió Gestora queda adscrita a la conselleria que tinga atribuïdes les competències en matèria d'universitats. A l'efecte d'aquest decret, les universitats públiques valencianes es consideren com una sola, constituint el Districte Universitari Valencià.  
  
Article 2. Fins  
La Comissió Gestora té com a finalitat:  
1. L'organització, en l'àmbit de la Comunitat Valenciana, de la prova d'accés als ensenyaments universitaris oficials de Grau per a aquells estudiants que estiguen en possessió del títol de Batxiller, d'acord amb el que es preveu en la Llei orgànica 2/2006, de 3 de maig, d'Educació, modificada per la Llei orgànica 3/2020, de 29 de desembre d'educació.  
2. L'organització, desenvolupament i execució del procés de preinscripció per a l'ingrés en el primer curs dels ensenyaments universitaris oficials de Grau que s'impartisquen en qualsevol dels centres universitaris, integrats o adscrits, de les universitats públiques valencianes, d'acord amb el procediment que a aquest efecte s'establisca.  
  
Article 3. Funcions de la Comissió gestora en matèria de prova d'accés a la universitat  
Són funcions de la Comissió gestora, en relació amb el procés de gestió de la prova d'accés a la universitat, les següents:  
1. Coordinació entre les universitats i els centres en els quals s'impartisca Batxillerat, únicament als efectes d'organització i realització de la prova.  
2. Adopció de mesures per a garantir el secret del procediment d'elaboració i selecció dels exercicis, així com l'anonimat dels estudiants.  
3. Adopció de les mesures necessàries per a garantir que els estudiants, segons la seua elecció, puguen utilitzar qualsevol de les llengües oficials de la Comunitat Valenciana per a realitzar els exercicis de la prova. No obstant això, els exercicis corresponents a la llengua castellana, llengua valenciana i llengua estrangera hauran de desenvolupar-se en les respectives llengües.  
4. Definició dels criteris per a l'elaboració de les propostes d'examen i aprovació d'aquests.  
5. Els protocols dels exercicis inclouran la ponderació de cadascuna de les qüestions en la qualificació de l'exercici i aniran acompanyats dels criteris específics de correcció i qualificació, que es faran públics una vegada realitzada la prova.  
6. Designació i constitució dels tribunals, garantint que tots els exercicis puguen ser qualificats per vocals especialistes de les diferents matèries incloses en les proves.  
7. Convocatòria de la prova.  
8. Establiment dels criteris generals d'avaluació dels exercicis.  
  
A l'inici del curs acadèmic de realització de la prova, la Comissió gestora farà públics els criteris d'organització, l'estructura bàsica dels exercicis i els criteris generals de qualificació.  
9. Resolució de les reclamacions efectuades pels estudiants directament davant la Comissió gestora sobre la primera correcció dels exercicis de la prova, així com les que s'efectuen sobre la qualificació atorgada després de la sol·licitud d'una segona correcció dels exercicis.  
  
10. Establir els mecanismes d'informació adequats.  
11. Elaborar anualment un informe sobre el desenvolupament i resultats de les proves, segons el model que establisca la Conferència Sectorial d'Educació, del qual es traslladarà una còpia al Ministeri d'Educació.  
12. Adopció de totes les mesures que siguen necessàries per al normal desenvolupament de la prova d'accés a la universitat.  
  
Article 4. Funcions de la Comissió Gestora en matèria de preinscripció en les universitats públiques del Sistema Universitari Valencià  
  
Són funcions de la Comissió gestora, en relació amb el procés de preinscripció en les universitats públiques del Sistema Universitari Valencià, entre altres, les següents:  
1. Determinar les dates de preinscripció en les convocatòries ordinàries i extraordinàries.  
2. Determinar el percentatge corresponent als diferents contingents de reserva, dins dels termes legalment establerts.  
3. Resolució de reclamacions i recursos formulats contra els resultats dels processos de preinscripció i accés, amb l'informe previ de les universitats.  
4. Adopció de totes les decisions que requerisca el normal desenvolupament del procediment de preinscripció.  
  
Article 5. Composició  
La Comissió gestora dels Processos d'Accés i Preinscripció en les universitats públiques del Sistema Universitari Valencià tindrà la següent composició:  
1. Presidència: la persona que exercisca la titularitat de la secretaria autonòmica amb competències en matèria d'universitats.  
Suplència: la persona que ostente la titularitat de la direcció general amb competències en matèria d'universitats.  
2. Vicepresidència: la persona que exercisca la titularitat de la direcció general amb competències en matèria d'universitats.  
Suplència: la persona que ostente la titularitat de la subdirecció general amb competències en matèria d'universitats.  
3. Secretaria: la persona que exercisca la coordinació general de la prova d'accés a la universitat.  
Suplència: Un dels cinc representants dels cossos docents universitaris, de cadascuna de les universitats públiques de la Comunitat Valenciana, designat pel seu respectiu rector o rectora, que és membre de la Subcomissió Acadèmica de la Prova d'Accés a la Universitat. La designació de qui dels cinc representants exercirà la suplència, la farà la persona que ostente la titularitat de la direcció general amb competències en matèria d'universitats.  
4. Vocals:  
a) La persona que exercisca la titularitat de la secretaria autonòmica competent en matèria d'educació no universitària.  
Suplència: la persona que ostente la titularitat de la direcció general competent en contres docents no universitaris.  
b) Una persona representant del professorat de batxillerat de centres públics, designada per la persona titular de la secretaria autonòmica competent en matèria d'educació no universitària.  
Suplència: un representant del professorat de batxillerat de centres públics, que serà designat com a suplent pel titular de la secretaria autonòmica competent en matèria d'educació no universitària.  
c) Una persona representant de cadascuna de les universitats públiques valencianes, designada pel respectiu rector o rectora, entre els vicerectors o vicerectores competents per raó de la matèria.  
Suplència: Per al representant de cada universitat pública valenciana, el representant dels cossos docents universitaris, designat pel seu respectiu rector o rectora, que és membre de la Subcomissió Acadèmica de la Prova d'Accés a la Universitat.  
d) Una persona funcionària designada per la titular de la direcció general amb competència en matèria d'universitats.  
Les persones que formen part de la Comissió gestora en el cas que siga impossible la seua assistència a la reunió, podran ser substituïts pels seus suplents sempre que s'acredite per escrit.  
  
Article 6. Del titular de la coordinació general de la prova d'accés a la universitat  
1. La persona que exercisca la titularitat de la coordinació general de la prova d'accés a la universitat serà nomenada pel titular de la conselleria competent en matèria d'universitats, a proposta de les universitats públiques valencianes, entre el professorat del cos docent universitari.  
En cas de no realitzar-se proposta de candidat per les universitats, es procedirà a la seua designació per la persona que exercisca la titularitat de la conselleria competent en matèria d'universitats.  
2. A la persona que tinga la titularitat de la coordinació general de la prova d'accés a la universitat correspondrà l'execució dels acords que s'adopten en la Comissió Gestora en matèria de prova d'accés a la universitat i la coordinació amb els centres que imparteixen batxillerat, així com les funcions relacionades amb els processos de preinscripció que li siguen encomanades per la Comissió gestora.  
3. El nomenament del coordinador o la coordinadora general de la prova d'accés a la universitat tindrà una duració mínima de dos anys.  
  
4. La persona que tinga la titularitat de la coordinació general de la prova d'accés a la universitat tindrà dret a una reducció de les seues obligacions docents en la universitat on preste serveis, i el seu nomenament implicarà l'aplicació del règim de contractació per a col·laboracions docents establert en l'article 310 de la Llei 9/2017, de 8 de novembre, de contractes del sector públic.  
  
Article 7. Del funcionament  
1. La Comissió gestora s'atindrà en el seu funcionament al que s'estableix en el capítol II, òrgans col·legiats, del títol preliminar de la Llei 40/2015, d'1 d'octubre, de règim jurídic de les administracions públiques i del procediment administratiu comú.  
2. De la Comissió Gestora depenen les següents subcomissions:  
a) Subcomissió Acadèmica de la Prova d'Accés a la Universitat  
b) Subcomissió Tècnica de Preinscripció en les Universitats  
c) Subcomissió de Suport Educatiu de les Proves d'Accés a la Universitat  
3. Per a la designació, constitució i composició de tots els òrgans col·legiats, tant de la Comissió gestora com de les tres subcomissions, s'atendrà el principi de presència equilibrada de dones i homes, d'acord amb l'article 16 de la Llei orgànica 3/2007, de 22 de març, per a la igualtat efectiva de dones i homes i de l'article 10, de la Llei 9/2003, de 2 d'abril, de la Generalitat.  
  
Article 8. De la Subcomissió Acadèmica de la Prova d'Accés a la Universitat  
1. Amb dependència de la Comissió gestora, es crea la Subcomissió Acadèmica de la Prova d'Accés a la Universitat, que estarà presidida per la persona que exercisca la titularitat de la coordinació general de la prova d'accés a la universitat i tindrà com a funcions les de contingut acadèmic que li encomane la Comissió Gestora dels Processos d'Accés i Preinscripció en les Universitats Públiques del Sistema Universitari Valencià.  
2. La Subcomissió Acadèmica estarà formada, a més de per la persona que tinga la titularitat de la coordinació de la prova d'accés a la universitat, pels següents membres:  
a) Una persona representant dels cossos docents universitaris, de cadascuna de les universitats públiques de la Comunitat Valenciana, designat pel respectiu rector o rectora.  
b) Una persona representant de la inspecció d'educació per cada província de la Comunitat Valenciana, designada per la titular de la conselleria competent en matèria d'educació no universitària.  
c) Una persona representant que exercisca la direcció d'institut d'educació secundària per cada província de la Comunitat Valenciana, designada per la titular de la conselleria competent en matèria d'educació no universitària.  
d) Una persona docent, en representació dels centres docents privats que impartisquen batxillerat, designada de comú acord per les associacions de centres privats més representatives en l'àmbit de la Comunitat Valenciana.  
Per a l'exercici de les seues funcions, la Subcomissió Acadèmica podrà tindre l'assessorament d'aquelles persones especialistes o coordinadores per cadascuna de les matèries sobre les quals haja de versar la prova d'accés a la universitat.  
  
Article 9. De la Subcomissió Tècnica de Preinscripció en les Universitats Públiques del Sistema Universitari Valencià  
1. Amb dependència de la Comissió Gestora, es crea la Subcomissió Tècnica de Preinscripció en les Universitats Públiques del Sistema Universitari Valencià, presidida per la persona que exercisca la titularitat de la coordinació de la prova d'accés a la universitat, que tindrà com a funcions les relacionades amb els processos de preinscripció que se li siguen encomanades per la Comissió gestora dels Processos d'Accés i Preinscripció en les Universitats Públiques del Sistema Universitari Valencià.  
2. La Subcomissió Tècnica de Preinscripció estarà formada pels següents membres:  
a) La persona que tinga la titularitat de la coordinació general de la prova d'accés a la universitat.  
b) Una persona representant de cadascuna de les universitats públiques de la Comunitat Valenciana, amb el rang de cap de servei, entre les funcions de la qual es trobaran la preinscripció i l'accés a la universitat, designada pel seu respectiu rector o rectora  
c) Una persona funcionària designada per la persona titular de la direcció general que tinga assignades les competències en matèria d'universitats.  
Per a l'exercici de les seues funcions, la Subcomissió Tècnica de Preinscripció podrà comptar amb l'assessorament d'aquelles persones que considere, especialistes en la preinscripció universitària.  
  
Article 10. De la Subcomissió de Suport Educatiu de les Proves d'Accés a la Universitat  
1. Amb dependència de la Comissió gestora, es crea la Subcomissió de Suport Educatiu de la Prova d'Accés a la Universitat, que estarà presidida per la persona que exercisca la titularitat de la coordinació de la prova d'accés a la universitat que tindrà com a funció, l'estudi de les peticions d'adaptacions per als exàmens dels Processos d'Accés a les Universitats Públiques del Sistema Universitari Valencià i les corresponents resolucions de les sol·licituds.  
2. La Subcomissió de Suport Educatiu estarà formada pels següents membres:  
a) La persona que ostente la titularitat de la coordinació de la prova d'accés a la universitat.  
b) Una persona representant dels cossos docents, de cadascuna de les universitats públiques valencianes, designada pel respectiu rector o rectora, que serà la mateixa persona designada per a la Subcomissió Acadèmica.  
c) Una persona designada per cadascuna de les Universitats Públiques valencianes, responsable de les mesures de suport educatiu, designada pel respectiu rector o rectora.  
d) Una persona representant de la inspecció d'educació, designada per la titular de la conselleria competent en matèria d'educació no universitària.  
e) Dues persones designades per la Direcció General d'Inclusió Educativa.  
f) Una persona funcionària designada per la persona titular de la direcció general competent en matèria d'universitats.  
Per a l'exercici de les seues funcions, la Subcomissió de Suport Educatiu podrà comptar amb l'assessorament d'aquelles persones que considere, experts en suport educatiu.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i desenvolupament d'aquest decret no tindrà cap incidència en la dotació dels capítols de despesa assignada a la conselleria competent en universitats, i en tot cas haurà de ser atesa amb els seus mitjans personals i materials.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 80/2010, de 7 de maig, i totes les disposicions d'igual o inferior rang que s'oposen al que es disposa en aquest decret.  
  
DISPOSICIONS FINALS  
  
Primera. Habilitació normativa  
S'autoritza la persona titular de la conselleria competent en universitats per a desenvolupar i executar aquest decret.  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 5 de març de 2021  
  
El president de la Generalitat,  
XIMO PUIG I FERRER  
  
La consellera d'Innovació, Universitats, Ciència i Societat Digital,  
CAROLINA PASCUAL VILLALOBOS  
  
El conseller d'Educació, Cultura i Esports,  
VICENT MARZÀ I IBÁÑEZ


Còpia Permalink ELI